钦定古今图书集成/明伦汇编/官常典/第385卷 > 《奉送裴司徒令公自东都留守再命太原》
## 钦定古今图书集成/明伦汇编/官常典/第385卷 > 《奉送裴司徒令公自东都留守再命太原》

刘禹锡

星使出关东，兵符赐上公。山河归旧国，管籥换离宫。
行色旌旗动，军声鼓角雄。爱棠馀故吏，骑竹见新童。

《晋书宣帝本纪》：黄初六年，天子复大兴舟师征吴，复
命帝居守，内镇百姓，外供军资。临行诏曰：“‘吾深以后
事为念，故以委卿。曹参虽有战功，而萧何为重。使吾
无西顾之忧，不亦可乎’？天子自广陵还洛阳，诏帝曰：
‘吾东，抚军当总西事；吾西，抚军当总东事’。”于是帝留
镇许昌。

《魏书元丕传》：丕以例降王爵，封平阳郡公，求致仕，诏
不许。及车驾南伐，丕与广陵王羽留守京师，并加使
持节。诏丕，羽曰：“‘留守非贤莫可，太尉年尊德重，位总
阿衡。羽，朕之懿弟，温柔明断，故使二人留守京邑，授
以二节，赏罚在手。其祇允成宪，以称朕心’。丕对曰：‘谨
以死奉诏’。羽对曰：‘太尉宜专节度，臣但可副贰而已’。”
高祖曰：“老者之智，少者之决，何得辞也？”

《唐书苏世长传》：世长子良嗣，留守西京，赏遇尤渥。尚
方监裴匪躬案诸苑建言鬻果蔬储利佐公上。良嗣
曰：“公仪休一诸侯相拔葵去织，未闻天子卖果蔬与
人争利。”遂止。

《吕元膺传》：“元膺拜东都留守。故事，留守赐旗甲，至元
膺不给。或上言用兵讨淮西，东都近贼，损其仪，沮威
望，请比华、汝、寿三州。”帝不听，并三州罢之。留守不赐
旗甲自此始。都有李师道留邸，邸兵与山棚谋窃发，
事觉，元膺禽破之。始，盗发，都人震恐，守兵弱不足恃，
元膺坐城门，指纵部分，意气闲舒，人赖以安。东畿西
南通邓、虢，川谷旷深，多糜鹿，人业射猎而不事农，迁
徙无常，皆趫悍善斗，号曰“山棚。”权德舆居守，将羁縻
之，未克。至是，元膺募为山河子弟，使卫宫城。诏可，改
河中节度史。

《五代史晋出帝本纪》：出帝父敬儒，高祖兄也，为唐庄
宗骑将，早卒，高祖以其子重贵为子。高祖六子，五皆
早死，而重睿幼，故重贵得立。高祖为契丹所立，谋以
一子留守太原，契丹使尽出诸子自择之，指重贵曰：
“此眼大者可也。”遂拜金紫光禄大夫，行太原尹、北京
留守，知河东节度事。天福三年冬，为开封尹，封郑王，
加太尉、同中书门下平章事。六年，高祖幸邺，留守东
京。

《辽史天祚帝本纪》：“天庆六年春正月丙寅朔，东京夜
有恶少年十馀人，乘酒执刃，逾垣入留守府，问留守
萧保先所在，今军变，请为备。萧保先出，刺杀之。户部
使大公鼎闻乱，即摄留守事，与副留守高清明集奚、
汉兵千人，尽捕其众，斩之，抚定其民。东京，故渤海地，
太祖力战二十馀年乃得之。而萧保先严酷，北海苦”
之，故有是变。

《东轩笔录》：“钱文僖公惟演生贵家，而文雅乐，善出天
性。晚年以使相留守西京。时通判谢绛、掌书记尹洙、
留府推官欧阳修，皆一时文士，游宴吟咏，未尝不同。
洛下多水竹奇花，凡园囿之胜，无不到者。有郭延卿
者，居水南，少与张文定公、吕文穆公游，累举不第，以
文行称于乡闾。张、吕相继作相，更荐之，得职官。然延”
卿亦未尝出仕，葺幽亭艺花，足迹不及城市，至是年
八十馀矣。一日，文僖率僚属往游，去其居一里外，即
屏骑从腰舆张盖而访之，不告以名氏。洛下士族多
过客众，延卿未始出，盖莫知其何人也。但欣然相接，
道服对谈而已。数公疏爽闿朗，天下之选，延卿笑曰：
“陋居罕有过从，而平日所接之人，亦无若数君者。老
夫甚惬，愿少留，对花小酌也。”于是以陶樽果蔌而进。
文僖爱其野逸，为引满不辞。既而吏报申牌，府史牙
兵列庭中，延卿徐曰：“公等何官，而从吏之多也？”尹洙
指而告曰：“留守相公也。”延卿笑曰：“不图相国肯顾野
人。”遂相与大笑。又曰：“尚能饮否？”文僖欣然从之。又数
杯，延客之礼数杯盘无少加于前，而谈笑自若。日入
辞去，延卿送之门，顾曰：“老病不能造谢，希勿讶也。”文
僖登车，茫然自失。翌日，语僚属曰：“此真隐者也。彼视
富贵为何等物耶？”叹息累日不止。

《闻见近录》：张文定留守南京，高丽使者至，例当留守
迎送，文定曰：“我前执政也，可与陪臣抗礼乎？”遂不出
而遣。少尹寻以其事闻，神宗以为得体，仍令中书降
旨，扬州令陈升之如张某所请。

《元史荅里麻传》：荅里麻除大都路留守，帝宴大臣于
延春阁，特赐荅里麻白鹰，以表其贞廉。帝尝命荅里
麻修七星堂，先是，修缮必用赤绿金银装饰，荅里麻
独务朴素，令画工图山林景物，左右年少皆不然。是
岁秋，车驾自上京还，入观之，乃大喜，以手抚壁叹曰：
“‘有心哉留守也’！赐白金五十两，锦衣一袭。”

《辍畊录》：刘复新为上都留守时有令史亢子春者，值
公退食，偶与同列据案判事以戏，遂为仇家发之。公
大怒，责问罪状，枷项示众。及归，怒容未霁，其夫人田
氏问公何故不乐，公语其故，夫人曰：“此小节耳，何足
怒也。”即令人呼亢至，请公为脱其枷，且劳以酒云：“此
一杯与汝压惊，此一杯与汝庆喜。男子大丈夫，何所
不至，留守之位，何患不到？”亢感谢而退。不数年，公卒而无子，止一女，适田直长。直长遄卒，女病双瞽。后亢
宫湖广参政，迎夫人母子归，没齿，敬养不怠。公乃廉
访使刘廷干之从祖父也。

《却扫编》：唐东都有尚书省留守，兼判其馀百司，略如
京师。居其官者谓之分司，大抵皆闲秩。故当时有诗
云：“犹被妻孥教渐退，莫求致仕且分司”是也。

《老学庵笔记》：“建炎初，大驾驻跸南京、扬州，而东京置
留守司，则百司庶府为二，其一曰在京某司，其一曰
行在某司。其后大驾幸建康、会稽，而六宫往江西则
亦分为二，曰行在某司、行宫某司。已而大驾幸建康，
六宫留临安，则建康为行在，临安为行宫。今东京阻
隔，而临安官司犹曰行在某司”，示不忘恢复也。
《齐东野语》：高宗视师金陵，张魏公为守，杨和王领殿
前司，有卒夜出与兵马都监諠竞，卒诉之，公判云：“都
监，夜巡职也。禁兵酉点后不许出营，法也。牒宿卫司
照条行。”杨不得已斩之。又尝诣学士子有投牒者，视
之则争博进也。即判云：“士子争财于学校，教化不明，
太守罪也。”当职先罚俸半月，牒学照规行。教官大窘，
引去。

《见闻录》：休宁程公信为南司马，南京守臣或欲预钱
谷词讼，公曰：“守备机务所以谨非常，若此乃有司之
事也，断不可预。”论者以为得体。征川贵时，诏以便宜
之权付公，公自发兵至凯旋，不爵一人，不杀一人。同
事者以为言，公曰：“刑赏，人主之大柄，惧阃外事不集
而假之人臣，幸而事集，又窃弄之，岂人臣之道也？”论
者比古名臣之心、名臣之言。